ส่วนที่ 1
การประกอบธุรกิจ

1. นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ เป้าหมาย

บริษัทและกลุ่มบริษัทมุ่งมั่นที่จะเป็นผู้นำในการผลิตสินค้าบรรจุภัณฑ์ประเภทถังโลหะขนาดบรรจุ 200
ลิตร และขวดพลาสติกพีอีทีที่มีคุณภาพ เพื่อตอบสนองต่อความต้องการของลูกค้าทุกระดับ
สร้างความเชื่อมั่นและความพึงพอใจสูงสุดในสินค้าของบริษัท
อีกทั้งบริษัทไม่หยุดพัฒนากระบวนการการผลิต เพื่อเพิ่มประสิทธิภาพในการผลิต
ลดอัตราการสูญเสียระหว่างผลิต ซึ่งส่งผลให้สามารถลดต้นทุนการผลิต
รวมทั้งให้ได้สินค้าที่มีคุณภาพสูงขึ้นยิ่งไป บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น เพื่อให้ธุรกิจมีการเติบโตอย่างยั่งยืน
และสูงกว่าค่าเฉลี่ยของอุตสาหกรรม เป็นที่ยอมรับของผู้ที่เกี่ยวข้อง ทางด้านบุคลากร
บริษัทและกลุ่มบริษัทยังมุ่งเน้นเรื่องการพัฒนาบุคลากรให้มีศักยภาพ
ให้ผลตอบแทนและสวัสดิการที่ดีกับพนักงานทุกระดับ นอกเหนือไปจากนี้
บริษัทมีนโยบายการจ่ายเงินปันผลให้แก่ผู้ถือหุ้นไม่น้อยกว่าร้อยละ 40
ของกำไรสุทธิตามงบการเงินเฉพาะบริษัท

1.2 การเปลี่ยนแปลงและพัฒนาการที่สำคัญ

บริษัท อุตสาหกรรมถังโลหะไทย จำกัด ได้จดทะเบียนก่อตั้งขึ้นเมื่อปี 2501 ด้วยทุนจดทะเบียน 5
ล้านบาท โดยมีวัตถุประสงค์เพื่อดำเนินธุรกิจผลิตและจำหน่ายถังโลหะขนาด 200 ลิตร
สำหรับบรรจุน้ำมันหล่อลื่น เคมีภัณฑ์ และสินค้าเกษตร
การเปลี่ยนแปลงและพัฒนาที่สำคัญในส่วนที่เกี่ยวกับการประกอบธุรกิจและการบริหารงานของบริษัทมีดังต่อไปนี้

ปี 2530 จัดตั้งบริษัท ถังโลหะสงขลา จำกัด เพื่อผลิตและจำหน่ายถังโลหะขนาด 200 ลิตร
สำหรับบรรจุน้ำยางข้น โดยตั้งโรงงานผลิตที่อำเภอหาดใหญ่ จังหวัดสงขลา
บริษัทมีสัดส่วนการถือหุ้นในบริษัท ถังโลหะสงขลา จำกัด คิดเป็นร้อยละ 80 ของทุนจดทะเบียน

ปี 2532 บริษัทเพิ่มทุนจดทะเบียนเป็น 50 ล้านบาท
และเข้าเป็นบริษัทจดทะเบียนในตลาดหลักทรัพย์แห่งประเทศไทย

ปี 2535 บริษัทเพิ่มทุนจดทะเบียนเป็น 150 ล้านบาท เพื่อขยายการลงทุนไปยังธุรกิจอสังหาริมทรัพย์
โดยซื้อพื้นที่สำนักงานในอาคารเลครัชดา ออฟฟิศ คอมเพล็กซ์ เพื่อขายและให้เช่า
พร้อมกับเข้าถือหุ้นในบริษัท เลครัชดา จำกัด

ปี 2537 บริษัทจดทะเบียนแปรสภาพเป็น บริษัทมหาชนจำกัด และได้จัดตั้งบริษัท เดอะเพ็ท จำกัด
เพื่อดำเนินธุรกิจผลิตและจำหน่ายบรรจุภัณฑ์พลาสติก ได้แก่หลอดพรีฟอร์ม และขวดพลาสติกพีอีที
โดยตั้งโรงงานผลิตที่อำเภอลาดหลุมแก้ว จังหวัดปทุมธานี บริษัทมีสัดส่วนการถือหุ้นในบริษัท
เดอะเพ็ท จำกัด คิดเป็นร้อยละ 65 ของทุนจดทะเบียน

ปี 2540 บริษัท เดอะเพ็ท จำกัด
ได้ขยายธุรกิจด้านผลิตภัณฑ์พลาสติกโดยเพิ่มสายการผลิตและจำหน่ายผลิตภัณฑ์แผ่นพลาสติกลูกฟูก
(POLYBOARD) เพื่อใช้ทำบรรจุภัณฑ์สำหรับใช้ในงานอุตสาหกรรม ตลอดจนการผลิต แผ่นป้าย
หรือแท่นโชว์ สินค้าในธุรกิจโฆษณา เป็นต้น

ปี 2543 บริษัทได้เพิ่มสัดส่วนการลงทุนในบริษัท เดอะเพ็ท จำกัด จากเดิมร้อยละ 65 เป็นร้อยละ
75 ของทุนจดทะเบียน โดยซื้อหุ้นสามัญจากผู้ถือหุ้นเดิม ในส่วนธุรกิจอสังหาริมทรัพย์
บริษัทได้ซื้อพื้นที่ในอาคารเลครัชดา ออฟฟิศ คอมเพล็กซ์ เพื่อให้เช่า เพิ่มขึ้นอีก 2,208
ตารางเมตร

ปี 2544 บริษัทได้รับใบรับรองมาตรฐานอุตสาหกรรม ISO 9001 ฉบับปี 2000 จาก BUREAU
VERITAS QUALITY INTERNATIONAL (BVQI)

ปี 2545 บริษัท ถังโลหะสงขลา จำกัด ได้รับใบรับรองมาตรฐานอุตสาหกรรม ISO 9001 ฉบับปี
2000 จาก SGS YARSLEY INTERNATIONAL CERTIFICATION SERVICES (SGS)

ปี 2546 บริษัท เดอะเพ็ท จำกัด ได้รับใบรับรองมาตรฐานอุตสาหกรรม ISO 9001 ฉบับปี 2000
จาก BUREAU VERITAS QUALITY INTERNATIONAL (BVQI)

บริษัท เดอะเพ็ท จำกัด ได้จัดตั้งบริษัท อีสท์พลาส จำกัด
เพื่อดำเนินธุรกิจผลิตและจำหน่ายขวดพลาสติกพีอีที
และฝาจุกพลาสติกโดยตั้งโรงงานผลิตที่อำเภอนิคมพัฒนา จังหวัดระยอง บริษัท เดอะเพ็ท จำกัด
มีสัดส่วนการถือหุ้นในบริษัท อีสท์พลาส จำกัด ร้อยละ 99.99 ของทุนจดทะเบียน ในปีเดียวกัน
บริษัทยังได้เพิ่มสัดส่วนการลงทุนในบริษัท เดอะเพ็ท จำกัด จากเดิมร้อยละ 75 เป็น ร้อยละ
79.99 โดยซื้อหุ้นสามัญจากผู้ถือหุ้นเดิม

ปี 2549 บริษัทได้ซื้อเครื่องจักรผลิตถังโลหะขนาด 200 ลิตรใหม่ทั้งหมด
โดยได้รับการส่งเสริมการลงทุนจากคณะกรรมการส่งเสริมการลงทุน
และได้ย้ายโรงงานไปอยู่ในนิคมอุตสาหกรรมเวลโกรว์
จังหวัดฉะเชิงเทราและหยุดการผลิตที่โรงงานช่องนนทรี

ปี 2551 บริษัทได้รับใบรับรองมาตรฐานระบบการจัดการสิ่งแวดล้อม ISO 14001 ฉบับปี 2004
จาก UNITED REGISTRAR OF SYSTEMS (THAILAND) LTD. (URS)

ปี 2552 บริษัท เดอะเพ็ท จำกัด ได้รับใบรับรองมาตรฐาน GMP จาก BUREAU VERITAS
QUALITY INTERNATIONAL (BVQI)

ปี 2554 บริษัท เดอะเพ็ท จำกัด ได้ขยายสาขาโรงงานผลิตและจำหน่ายขวดพลาสติก พีอีที
ไปที่อำเภอเมือง จังหวัดสุราษฎร์ธานี

ปี 2556 บริษัทได้ขยายกำลังการผลิตถังโลหะขนาด 200 ลิตร
โดยได้ซื้อเครื่องจักรผลิตถังโลหะสำหรับสายการผลิตที่ 2
และได้รับการส่งเสริมการลงทุนจากคณะกรรมการส่งเสริมการลงทุน

บริษัทได้เปลี่ยนแปลงมูลค่าหุ้นที่ตราไว้ของหุ้นสามัญจากเดิมหุ้นละ 10 บาท เป็นมูลค่าหุ้นละ 1 บาท
ทำให้ทุนจดทะเบียนและเรียกชำระแล้วของบริษัทจำนวน 150 ล้านบาท แบ่งออกเป็นหุ้นสามัญจำนวน
150 ล้านหุ้น มูลค่าหุ้นละ 1 บาท ซึ่งบริษัทได้จดทะเบียนเปลี่ยนแปลงกับกระทรวงพาณิชย์แล้ว

ปี 2557 บริษัท อีสท์พลาส จำกัด ซึ่งบริษัท เดอะเพ็ท จำกัด ถือหุ้นร้อยละ 99.99
เพิ่มทุนจดทะเบียนเป็น 12 ล้านบาท รองรับแผนการลงทุนในเครื่องจักรใหม่
โดยเปิดสาขาใหม่ที่จังหวัดสุราษฎร์ธานี
และได้รับการส่งเสริมการลงทุนจากคณะกรรมการส่งเสริมการลงทุน

ปี 2558 บริษัท อีสท์พลาส จำกัด เพิ่มทุนจดทะเบียนเป็น 20 ล้านบาท
และได้เปิดสาขาที่ใหม่ที่จังหวัดเชียงใหม่

ปี 2560 บริษัท อีสท์พลาส จำกัด
ได้รับการส่งเสริมการลงทุนจากคณะกรรมการส่งเสริมการลงทุนในการผลิต
และจำหน่ายถังพลาสติกขนาดบรรจุ 200 ลิตร

  ภาพรวมการประกอบธุรกิจของกลุ่มบริษัท

ธุรกิจของบริษัทและบริษัทย่อยสามารถแบ่งกลุ่มตามลักษณะของผลิตภัณฑ์ได้ดังนี้

(1) อุตสาหกรรมการผลิตบรรจุภัณฑ์

ก. ผลิตภัณฑ์ถังโลหะ

ข. ผลิตภัณฑ์พลาสติก แบ่งย่อยได้อีกเป็น 4 ประเภท คือ

  1) ผลิตภัณฑ์ที่ทำจากวัตถุดิบ PET เช่น ขวด PET

2)  ผลิตภัณฑ์ที่ทำจากวัตถุดิบ PP เช่น แผ่นพลาสติกลูกฟูก

3)  ผลิตภัณฑ์ที่ทำจากพลาสติก เช่น ฝาจุกพลาสติก

4)  ผลิตภัณฑ์ที่ทำจากวัตถุดิบ HMW HDPE (High Molecular Weight High Density
    Polyethylene) เช่น ถังพลาสติก ขนาดบรรจุ 200 ลิตร

(2) อาคารสำนักงานให้เช่า ได้แก่ อาคารเลครัชดา ออฟฟิศ คอมเพล็กซ์

1.3 โครงสร้างการถือหุ้นของกลุ่มบริษัท

มีรายละเอียดดังนี้

  --------------------- ------------------------ ------------ ------------
  ชื่อบริษัทย่อย             ประเภทและ                ทุนจดทะเบียน   การถือหุ้น
                        ลักษณะธุรกิจ                (ล้านบาท)     (%)

  บ. ถังโลหะสงขลา จก     ผลิตและจำหน่ายถังโลหะ       20           80

  บ. เดอะเพ็ท จก.        ผลิตภัณฑ์พลาสติก             70           79.99

  บ. ถังโลหะสุราษฎร์ จก.   ซื้อมาขายไป                20           99.99

  บ. เลครัชดา จก.        ซื้อมาขายไป                40           99.99

  บ. อีสท์พลาส จก.        ผลิตภัณฑ์พลาสติก             20           79.99
  --------------------- ------------------------ ------------ ------------

1.4 ความสัมพันธ์กับกลุ่มธุรกิจของผู้ถือหุ้นใหญ่

ไม่มี

2. ลักษณะประกอบธุรกิจ

โครงสร้างรายได้รวม

บริษัทและบริษัทย่อยมีรายละเอียดโครงสร้างของรายได้รวม ดังนี้

หน่วย : ล้านบาท

  ------------------------ ---------- -------- ---------- -------- ---------- --------
  กลุ่มผลิตภัณฑ์                ปี 2561              ปี 2560              ปี 2559     

                           รายได้      %        รายได้      %        รายได้      %

  การจำหน่ายถังโลหะ          1,211.05   57.95    1,244.88   59.86    1,115.78   54.29

  การจำหน่ายผลิตภัณฑ์พลาสติก    808.27     38.67    767.49     36.91    878.00     42.73

  ค่าเช่าและค่าบริการ          70.66      3.38     67.13      3.23     61.32      2.98

  รวม                      2,089.98   100.00   2,079.50   100.00   2,055.10   100.00

  หัก รายการระหว่างกัน        69.71      -        81.35      -        112.69     -

  มูลค่ารวม                  2,020.27   -        1,998.15   -        1,942.41   -
  ------------------------ ---------- -------- ---------- -------- ---------- --------

2.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทได้แก่ การผลิตและจำหน่ายถังโลหะขนาดบรรจุ 200 ลิตร สำหรับบรรจุ
น้ำมันหล่อลื่น เคมีภัณฑ์ น้ำผลไม้ และน้ำยางข้น โดยมีกลุ่มลูกค้าส่วนใหญ่อยู่ในเขตกรุงเทพฯ
ปริมณฑล และในเขตนิคมอุตสาหกรรมทางภาคตะวันออก ผลประกอบการในธุรกิจนี้ในเขตกรุงเทพฯ
และในนิคมอุตสาหกรรม ไม่มีความผันแปรตามฤดูกาลเนื่องจากบริษัทมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่ แต่บริษัทย่อยคือบริษัทถังโลหะสงขลา
ที่มีกลุ่มลูกค้าผลิตน้ำยางข้นเป็นหลัก
จะมียอดขายผันแปรไปตามฤดูกาลขึ้นอยู่กับความต้องการน้ำยางข้นจากประเทศจีนซึ่งเป็นประเทศที่ต้องการสินค้าประเภทนี้เป็นจำนวนมาก

ผลิตภัณฑ์พลาสติก แบ่งย่อยได้เป็น 4 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท เสริมสุข จำกัด (มหาชน)
ผลิตภัณฑ์ที่ผลิตออกจำหน่าย ได้แก่ หลอด PREFORM สำหรับใช้ในการ เป่าขวด
และขวดพลาสติกพีอีทีขนาดบรรจุ 0.25 - 6 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากพลาสติก

บริษัทในเครือเป็นผู้ผลิตฝาพลาสติกที่ใช้ในการปิดขวด PET ฝาจุกถังโลหะ และฝาจุกถังพลาสติก
และผลิตภัณฑ์พลาสติกอื่น ๆ หลายประเภท

4) ผลิตภัณฑ์ที่ทำจากวัตถุดิบ HMW HDPE (High Molecular Weight High Density
Polyethylene)

บริษัทในเครือเป็นผู้ผลิตถังพลาสติกขนาด 200 ลิตร เพื่อบรรจุเคมีภัณฑ์ และอื่น ๆ

(2) พื้นที่สำนักงานให้เช่า

บริษัทและบริษัทย่อยได้ซื้อพื้นที่ในอาคารเลครัชดา ออฟฟิศ คอมเพล็กซ์ ตั้งอยู่ถนนรัชดาภิเษก
(สุขุมวิท-พระราม 4) มีเนื้อที่ 9,103 ตารางเมตร ซึ่งเป็นอาคารสำนักงานเกรดเอในย่านธุรกิจ
ความสูง 38 ชั้น มีพื้นที่ใช้สอยรวมทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทและบริษัทย่อยมีพื้นที่ให้เช่ารวมทั้งสิ้น
8,786 ตารางเมตร มีขนาดตั้งแต่ 80 ตารางเมตร ถึง 1,400 ตารางเมตร ส่วนพื้นที่ที่เหลือ
บริษัทใช้เป็นที่ตั้งสำนักงานของบริษัท

2.2 การตลาดและการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทคือ
การสร้างความเชื่อมั่นและพึงพอใจสูงสุดในสินค้าของบริษัทโดยมุ่งเน้นรักษาคุณภาพสินค้าให้ได้มาตรฐานตรงตามความต้องการของลูกค้าแต่ละราย
เนื่องจากสินค้าส่วนใหญ่จะผลิตขึ้นตามการสั่งซื้อของลูกค้าซึ่งมีลักษณะเฉพาะแตกต่างไปในลูกค้าแต่ละราย
ดังนั้นจำเป็นต้องมีการวางแผนการผลิตและระบบการจัดส่งที่ดีเพื่อให้สามารถจัดส่งสินค้าได้ครบถ้วนและได้คุณภาพตามที่ลูกค้าต้องการทันเวลานัดหมาย
อีกทั้งบริษัทยังให้ความสำคัญและควบคุมขั้นตอนการผลิตทุกขั้นตอนอย่างใกล้ชิดและยังมุ่งเน้นการพัฒนาบุคลากรให้มีศักยภาพ
เพื่อเพิ่มประสิทธิภาพในการผลิตลดอัตราการสูญเสียระหว่างผลิต
ซึ่งส่งผลให้สามารถลดต้นทุนการผลิต รวมทั้งได้สินค้าที่มีคุณภาพสูงขึ้นยิ่งไปกว่านั้น
บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น

ผลิตภัณฑ์พลาสติก

กลยุทธ์ของบริษัทสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเป็นผลิตภัณฑ์เฉพาะสำหรับลูกค้าแต่ละราย
พร้อมทั้งเน้นการส่งออกไปยังประเทศในภูมิภาคเอเชีย
โดยสร้างแรงจูงใจด้วยการกำหนดส่วนลดตามปริมาณการสั่งซื้อส่วนกลยุทธ์การรักษาและขยายตลาดโดยผลิตสินค้าบรรจุภัณฑ์ประเภทขวด
PET ณ โรงงานของลูกค้า เพื่อลดต้นทุนการบรรจุและขนส่ง
และมีการเพิ่มผลิตภัณฑ์พลาสติกประเภทอื่น ๆ ที่มีความเกี่ยวเนื่องกับผลิตภัณฑ์หลัก เช่น
การทำชิ้นส่วนประกอบลังพลาสติก และการขยายกำลังการผลิต
และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศ คอมเพล็กซ์

จุดเด่นของอาคารเลครัชดา ออฟฟิศ คอมเพล็กซ์ คือตั้งอยู่ย่านธุรกิจใจกลางเมือง ถนนรัชดาภิเษก
(สุขุมวิท-พระราม 4) การคมนาคมสะดวกโดยมีระบบขนส่งมวลชนในบริเวณใกล้เคียงทั้งรถไฟฟ้า
BTS และรถไฟฟ้าใต้ดินรายล้อมด้วยสถานที่สำคัญ เช่น ศูนย์ประชุมแห่งชาติสิริกิติ์
และมีสวนเบญจกิตติเป็นทัศนียภาพด้านหน้าอาคาร

นโยบายการจัดการบริหารอาคาร มุ่งเน้นการดำรงสภาพอาคารสำนักงานเกรดเอ
สำหรับธุรกิจของบริษัททั้งในประเทศและต่างประเทศ มีสิ่งอำนวยความสะดวก
ตลอดจนมีระบบรักษาความปลอดภัยอย่างเข้มงวดให้กับลูกค้าที่เช่าพื้นที่ภายในอาคาร
โดยมีการทำสัญญาว่าจ้างบริษัทผู้เชี่ยวชาญการบริหารอาคารมาเป็นผู้บริหารอาคาร

(2) การจำหน่ายและช่องทางการจำหน่าย

ผลิตภัณฑ์ถังโลหะ

ผลิตภัณฑ์ของบริษัทมีการจำหน่ายในประเทศทั้งหมด เนื่องจากเป็นผลิตภัณฑ์ขนาดใหญ่
ทำให้มีค่าจัดส่งสูง ไม่สามารถแข่งขันกับต่างประเทศได้ การจำหน่ายในประเทศนั้น
บริษัทจะจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่าง ๆ
ที่ต้องการบรรจุภัณฑ์ถังโลหะเพื่อใช้ในการบรรจุสินค้าของตน
โดยมีทีมงานการตลาดและการขายที่ผ่านการฝึกอบรมเพื่อให้เกิดความชำนาญพิเศษ
และการตอบสนองต่อความต้องการแก่ลูกค้าทั้งในปัจจุบันและอนาคต

ผลิตภัณฑ์พลาสติก

สำหรับสินค้าประเภทขวดพีอีที และถังพลาสติกขนาด 200 ลิตร
บริษัทเป็นผู้จัดจำหน่ายให้แก่ลูกค้าผู้ใช้โดยตรงทั้งหมด ส่วนสินค้าประเภทแผ่นพลาสติกลูกฟูก
และพลาสติกประเภทฝา บริษัทมีบางส่วนที่มีการจำหน่ายผ่านลูกค้าขายส่งในราคาถูก
โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

การจัดหาผู้เช่าสำหรับพื้นที่สำนักงานของบริษัทภายในอาคารเลครัชดา ออฟฟิศ คอมเพล็กซ์
ดำเนินการโดยบริษัทนายหน้า ซึ่งจะได้รับค่านายหน้าตอบแทนในอัตรา 1
เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 66
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30 ในแต่ละปี
ลูกค้าของบริษัทสามารถแบ่งได้เป็น 3 กลุ่มคือ กลุ่มผลิตภัณฑ์น้ำมัน, กลุ่มผลิตภัณฑ์เคมีภัณฑ์
และกลุ่มการเกษตร มีปริมาณการสั่งซื้อประมาณร้อยละ 19, 60 และ 21
ของยอดขายรวมตามลำดับ สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ
ส่วนลูกค้ากลุ่มผลิตภัณฑ์น้ำมันและกลุ่มผลิตภัณฑ์เคมีภัณฑ์ มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และน้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ 75
ถึงร้อยละ 85

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง ทั้งในประเทศและต่างประเทศ เช่น
ผู้ที่อยู่ในธุรกิจ ผลิตป้ายโฆษณาสินค้า หรือผู้ใช้ที่นำไปแปรรูปเป็นผลิตภัณฑ์อื่น เป็นต้น
และผู้จัดจำหน่ายในธุรกิจขายส่งเครื่องเขียน เครื่องใช้สำนักงาน และร้านค้าซื้อมา-ขายไป

ส่วนลูกค้าของถังพลาสติก HMWHDPE ขนาด 200 ลิตร ประกอบด้วยผู้ใช้โดยตรงในประเทศ
เพื่อบรรจุเคมีภัณฑ์และอื่น ๆ

อาคารเลครัชดา ออฟฟิศคอมเพล็กซ์

ลูกค้าที่เช่าพื้นที่ส่วนใหญ่เป็นลูกค้าชาวต่างชาติที่ต้องการสร้างภาพลักษณ์ที่ดีและความน่าเชื่อถือให้กับบริษัท
โดยการเลือกสถานที่ตั้งสำนักงานจะคำนึงถึงภาพลักษณ์ของอาคารที่จะเช่าโดยจะเช่าอยู่ในอาคารสำนักงานเกรด
เอ ทำเลที่ตั้งอยู่ในย่านธุรกิจที่มีการคมนาคมสะดวกในการติดต่อ
และเป็นอาคารสำนักงานที่มีการบริหารจัดการอาคารที่ดีโดยคำนึงถึงความปลอดภัยของผู้เช่าและผู้ที่มาติดต่อเป็นสำคัญ
อีกทั้งพรั่งพร้อมด้วยสิ่งอำนวยความสะดวกสบายครบครันภายในอาคาร

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

ในปี 2561 ราคาเหล็กรีดเย็นซึ่งเป็นวัตถุดิบหลักในการผลิตถังโลหะยังคงมีความผันผวนอย่างมาก
โดยราคาเหล็กได้ปรับราคาเพิ่มขึ้นทุกๆ ไตรมาส ราคาเหล็กปรับราคาขึ้นร้อยละ 8
เมื่อเทียบกับราคาในปี 2560 ด้านความต้องการใช้ถังโลหะของลูกค้าในปี 2561
กลุ่มเคมีภัณฑ์และน้ำมันยังคงเป็นกลุ่มที่มีความต้องการใช้ถังโลหะเพิ่มขึ้น
เนื่องจากลูกค้าบริษัทน้ำมันหล่อลื่นรายใหญ่ได้สิ้นสุดสัญญาซื้อถังกับทางบริษัท ตั้งแต่วันที่ 31 ธันวาคม
2560 ส่งผลให้บริษัทฯ มีปริมาณการขายถังน้อยลงเมื่อเทียบกับปีที่ผ่านมา

จากการที่บริษัทและบริษัทย่อยมุ่งเน้นบริหารต้นทุนวัตถุดิบให้มีประสิทธิภาพสูงสุด
ให้ความสำคัญในการติดตามราคาเหล็กอย่างใกล้ชิดและบริหารจัดการเก็บสต๊อกวัตถุดิบที่เหมาะสมและเพียงพอต่อความต้องการของลูกค้าโดยเฉพาะเหล็กรีดเย็นที่เป็นวัตถุดิบหลักและต้นทุนหลักในการผลิต
ทำให้บริษัทฯ มีต้นทุนเหล็กในสต๊อกต่ำกว่าราคาตลาด ส่งผลให้ต้นทุนขายของบริษัทลดลง
ประกอบกับบริษัทฯ สามารถปรับราคาขายได้ตามราคาวัตถุดิบที่ปรับตัวสูงขึ้น
ทำให้บริษัทและบริษัทย่อยมีกำไรเพิ่มขึ้นเมื่อเทียบกับปีที่ผ่านมา

ผลิตภัณฑ์พลาสติก

ความต้องการผลิตภัณฑ์ขวด PET
ของลูกค้ารายใหญ่เพื่อใช้ในการบรรจุน้ำดื่มได้มีการเปลี่ยนแปลงการซื้อจากโรงงานผู้ผลิตแต่ละราย
เป็นการให้ผู้ผลิตติดตั้งเครื่องจักรผลิตขวด PET ณ โรงงานของผู้ซื้อ
เพื่อเป็นการประหยัดต้นทุนค่าขนส่ง ค่าแรงงาน และวัสดุบรรจุภัณฑ์
ทำให้บริษัทสามารถขายสินค้าเพิ่มขึ้น โดยเฉพาะที่โรงงานในจังหวัดสุราษฎร์ธานี
และโรงงานของลูกค้า ซึ่งบริษัทได้เพิ่มแม่พิมพ์รูปทรงใหม่ๆ เพื่อรองรับความต้องการใช้ขวด PET
ในเขตพื้นที่ภาคใต้ ภาคตะวันออก และภาคเหนือ สำหรับขวด PET เพื่อใช้ในการบรรจุน้ำอัดลม
ยอดจำหน่ายในปีนี้เพิ่มขึ้นร้อยละ 6 เมื่อเทียบกับปีก่อนสืบเนื่องจากมีลูกค้าเพิ่มขึ้น
แต่เนื่องจากมีการแข่งขันทางด้านราคาและราคาวัตถุดิบมีความผันผวนอย่างมาก
จึงทำให้ผลกำไรสุทธิต่อขวดลดลง

การแข่งขันด้านราคาในกลุ่มผลิตภัณฑ์แผ่นพลาสติกลูกฟูก (poly board)
ยังคงมีอยู่อย่างต่อเนื่องโดยเฉพาะกับผู้ซื้อรายใหญ่เนื่องจากสินค้าในกลุ่มนี้ไม่ได้มีความแตกต่างด้านคุณภาพมากนัก
ดังนั้นผู้ผลิตและผู้ขายจำเป็นต้องรักษาฐานลูกค้าของตนเองไว้ให้ได้มากที่สุด
ซึ่งบริษัทให้ความสำคัญด้านคุณภาพและการให้บริการที่ได้มาตรฐานสูงสุด
โดยมีการปรับปรุงกระบวนการผลิตและปรับปรุงเครื่องจักรอย่างสม่ำเสมอเพื่อผลิตสินค้าให้ได้คุณภาพสูงอย่างต่อเนื่อง
รวมทั้งให้ความสำคัญในการลดต้นทุนการผลิตในด้านการใช้พลังงานลง
สำหรับลูกค้าต่างประเทศซึ่งมีการขายในสกุลเงินดอลล่าร์สหรัฐ (USD)
ในปีที่ผ่านมาผลกำไรต่อหน่วยลดลงสืบเนื่องจากเงินบาทแข็งค่าขึ้นเฉลี่ยร้อยละ 3

อาคารเลครัชดา ออฟฟิศ คอมเพล็กซ์

ตลาดอาคารสำนักงานของกรุงเทพฯ
ยังคงมีอัตราการเติบโตสูงอย่างต่อเนื่องทั้งเรื่องของราคาค่าเช่าที่มีการปรับตัวสูงขึ้นและอัตราว่างของพื้นที่ที่อยู่ในระดับต่ำ
สืบเนื่องจากตลาดยังมีความต้องการพื้นที่สำนักงานเพิ่มขึ้นเมื่อเทียบกับอุปทานที่ยังคงมีอยู่อย่างจำกัด
อาคารสำนักงานโครงการใหม่ๆ ที่มีเพิ่มขึ้นน้อยกว่าความต้องการพื้นที่สำนักงานที่มีเพิ่มขึ้นในแต่ละปี
ซึ่งความต้องการอาคารสำนักงานมาจากทั้งบริษัทไทยและบริษัทข้ามชาติที่เข้ามาตั้งสำนักงานในไทย
ค่าเช่าพื้นที่สำนักงานในกรุงเทพฯ มีอัตราเพิ่มขึ้นอย่างต่อเนื่องตลอดปี 2561

ในปีที่ผ่านมา ลูกค้าหลายรายของบริษัทฯ
ครบกำหนดสัญญาเช่าและยังคงต่อสัญญาเช่าในอัตราที่ปรับสูงขึ้น
เนื่องจากอาคารเลครัชดาตั้งอยู่ในทำเลที่ดีในย่านศูนย์กลางธุรกิจ ใกล้กับสถานีรถไฟฟ้า BTS
และรถไฟใต้ดิน MRT มีการบริหารจัดการที่ดี และมีการดูแลบำรุงรักษาอาคารอย่างดีอยู่เสมอ
ทำให้ปี 2561 บริษัทและบริษัทย่อยมีรายได้จากค่าเช่าและค่าบริการเป็นเงินทั้งสิ้น 70.66 ล้านบาท
เพิ่มขึ้น 3.54 ล้านบาทหรือคิดเป็นร้อยละ 5.27 เมื่อเทียบกับปีที่ผ่านมา
บริษัทและบริษัทย่อยมีลูกค้าเช่าพื้นที่คิดเป็นร้อยละ 100 ของพื้นที่ให้เช่าจำนวนทั้งสิ้น 8,786
ตารางเมตร

2.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2
แห่งที่นิคมอุตสาหกรรมเวลโกรว์ อำเภอบางปะกง จังหวัดฉะเชิงเทรา และที่อำเภอหาดใหญ่
จังหวัดสงขลา มีกำลังการผลิตรวม 3.0 ล้านใบต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 3 โรง ที่มีที่ดินและอาคารโรงงานเอง
โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี มีกำลังการผลิตขวดพีอีที, หลอด
PREFORM และแผ่นพลาสติกลูกฟูก จำนวน 13,000 ตัน, 10,000 ตัน และ 4,500 ตัน ตามลำดับ
โรงงานแห่งที่สอง อยู่ที่อำเภอนิคมพัฒนา จังหวัดระยอง มีกำลังการผลิตขวดพีอีที จำนวน 1,500
ตันต่อปี โรงงานแห่งที่สาม อยู่ที่อำเภอเมือง จังหวัดสุราษฎร์ธานี มีกำลังการผลิตขวดพีอีที หลอด
Prefrom จำนวน 1,200 ตันต่อปี และ 4,000 ตันต่อปี ตามลำดับ
และมีเครื่องจักรผลิตขวดพีอีทีที่ไปติดตั้งที่โรงงานของลูกค้าอีก 3 แห่ง ซึ่งตั้งอยู่ที่จังหวัดสุราษฎร์ธานี
2 แห่ง และที่จังหวัดเชียงใหม่ 1 แห่ง
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทและบริษัทย่อยมีนโยบายที่จะกระจายการจัดซื้อวัตถุดิบต่างๆ ไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทสั่งซื้อมาจากทั้งในประเทศ
และนอกประเทศ ได้แก่ เกาหลี อินเดีย สิงคโปร์ ในปี 2561
บริษัทมีสัดส่วนการสั่งซื้อจากในประเทศและต่างประเทศ เท่ากับ 96 : 4

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2561    ปี 2560    ปี 2559    ปี 2558    ปี 2557

  ราคา (บาท/กิโลกรัม)      22.8      21.5      16.8      18.5      24.0
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และเม็ดพลาสติก HMWHDPE ซึ่งต้องนำเข้าจากต่างประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทไม่มีขั้นตอนใดที่ส่งผลกระทบต่อสิ่งแวดล้อม
ส่วนวัตถุดิบเหลือใช้ ได้แก่ เศษเหล็กและเศษพลาสติกที่เหลือจากกระบวนการผลิต
บริษัทสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3. ปัจจัยความเสี่ยง

3.1 ความเสี่ยงจากการผันผวนของราคาวัตถุดิบ

ความผันผวนของราคาเหล็กรีดเย็นยังคงเป็นปัจจัยเสี่ยงอันดับต้นต่อธุรกิจบรรจุภัณฑ์ถังโลหะ
เนื่องจากเหล็กรีดเย็นเป็นวัตถุดิบหลักในการผลิตถังโลหะที่คิดเป็นต้นทุนการผลิตถึงร้อยละ 75
ของต้นทุนรวม ทางบริษัทฯ
มีแนวทางรองรับความเสี่ยงดังกล่าวโดยเปรียบเทียบราคาจากผู้จำหน่ายเหล็กรีดเย็นหลายรายก่อนสั่งซื้อเหล็กทุกครั้งเพื่อให้ได้วัตถุดิบที่มีคุณภาพในราคาและเงื่อนไขที่ดีที่สุด
รวมทั้งให้ความสำคัญในการติดตามแนวโน้มราคาเหล็กอย่างสม่ำเสมอซึ่งเป็นข้อมูลสำคัญในการบริหารจัดการวัตถุดิบคงคลังให้มีเพียงพอต่อความต้องการของลูกค้าในปริมาณและเวลาที่เหมาะสม

3.2 ความเสี่ยงเกี่ยวกับนโยบายการจัดซื้อของลูกค้า

เนื่องจากในปัจจุบันลูกค้ารายใหญ่ของบริษัทฯ
บางรายมีการรวมกลุ่มบริษัทในเครือทำการจัดซื้อบรรจุภัณฑ์ร่วมกันทำให้มีความต้องการใช้บรรจุภัณฑ์รวมกันเพิ่มสูงขึ้นมากและได้กำหนดสูตรการขึ้นราคาโดยอ้างอิงกับดัชนีราคาเหล็กตามที่ลูกค้ากำหนดซึ่งอาจจะมีความเสี่ยงอย่างมีนัยสำคัญที่ผู้ผลิตไม่สามารเปลี่ยนแปลงราคาขายตามราคาเหล็กที่ซื้อมาในเวลานั้นได้
และมีโอกาสสูงที่กลุ่มลูกค้าจะเลือกการซื้อบรรจุภัณฑ์จากผู้ผลิตเพียงรายเดียว
เพื่อให้ได้ผู้เสนอราคาที่ต่ำสุดในช่วงเวลาการส่งมอบที่กำหนด
ทำให้ผู้ผลิตแต่ละรายใช้นโยบายลดราคา
จึงมีโอกาสที่จะส่งผลกระทบต่อยอดขายและกำไรของบริษัทฯ ในอนาคต

3.3 ความเสี่ยงจากการถูกควบคุมเสียงของที่ประชุมผู้ถือหุ้นจากกลุ่มผู้ถือหุ้นใหญ่

กลุ่มผู้ถือหุ้นรายใหญ่ของบริษัท ได้แก่ ครอบครัวจรัญวาศน์ ประกอบด้วย นายนิพนธ์ จรัญวาศน์,
นายเนตร จรัญวาศน์, นางสาวสาวิตรี จรัญวาศน์, นายนพ จรัญวาศน์ เป็นผู้ถือหุ้นกลุ่มเดียวกัน
ถือหุ้นรวมกันคิดเป็นสัดส่วนร้อยละ 47.76 ของจำนวนหุ้นที่ออกจำหน่ายได้แล้วทั้งหมดของบริษัท
และผู้ถือหุ้นบางรายยังเป็นกรรมการผู้มีอำนาจลงนามและเป็นผู้บริหารของบริษัทด้วย
จึงทำให้เป็นผู้มีอำนาจในการบริหารจัดการและควบคุมคะแนนเสียงในการลงมติที่สำคัญได้เกือบทั้งหมด
ยกเว้นในเรื่องกฎหมายหรือข้อบังคับบริษัท
กำหนดให้ต้องได้รับเสียงในการประชุมผู้ถือหุ้นด้วยคะแนนเสียงไม่น้อยกว่า 3 ใน 4
ของจำนวนหุ้นที่เข้าประชุมและมีสิทธิออกเสียง
ดังนั้นผู้ถือหุ้นรายอื่นที่เข้าร่วมประชุมและมีสิทธิออกเสียง
อาจจะไม่สามารถรวบรวมคะแนนเสียงเพื่อคัดค้านหรือถ่วงดุลการบริหารของกลุ่มผู้ถือหุ้นได้

อย่างไรก็ตาม โครงสร้างการจัดการของบริษัท ประกอบด้วย คณะกรรมการบริษัท
คณะกรรมการตรวจสอบ และคณะกรรมการกำหนดค่าตอบแทนและสรรหา
โดยมีการกำหนดขอบเขตอำนาจหน้าที่ของคณะกรรมการต่าง ๆ อย่างชัดเจน
อีกทั้งประธานกรรมการบริษัท และคณะกรรมการตรวจสอบทุกท่านเป็นกรรมการอิสระ
และเป็นผู้ที่มีความรู้ความสามารถในการบริหารจัดการธุรกิจและความรู้ความเข้าใจเกี่ยวกับงบการเงินและรายงานทางการเงินต่าง
ๆ จึงมีส่วนช่วยให้การดำเนินงานของคณะกรรมการต่าง ๆ เป็นไปอย่างมีระบบ โปร่งใส
และสามารถตรวจสอบได้

4. ทรัพย์สินที่ใช้ในการประกอบธุรกิจ

4.1 สินทรัพย์มีตัวตน

+-------------------------------------------+-------------+------------+
| ประเภท / ลักษณะทรัพย์สิน                      | ล           | มูลค่าตามบัญชี |
|                                           | ักษณะกรรมสิทธิ์ |            |
|                                           |             | (ล้านบาท)   |
+-------------------------------------------+-------------+------------+
| 1. ที่ดิน 22 แปลง รวมเนื้อที่ 126 ไร่ 2 งาน 11.60 | เป็นเจ้าของ   | 343.59     |
| ตารางวา                                   |             |            |
+-------------------------------------------+-------------+------------+
| 2. อสังหาริมทรัพย์เพื่อการลงทุน                  | เป็นเจ้าของ   | 84.92      |
+-------------------------------------------+-------------+------------+
| 3. โรงงาน 5 แห่ง                           | เป็นเจ้าของ   | 139.31     |
+-------------------------------------------+-------------+------------+
| 4. เครื่องจักรและอุปกรณ์                       | เป็นเจ้าของ   | 386.92     |
+-------------------------------------------+-------------+------------+

ที่ดินพร้อมสิ่งปลูกสร้างและเครื่องจักรบางส่วน
ได้นำไปใช้เป็นหลักประกันสินเชื่อต่างๆกับสถาบันการเงิน

4.2 การลงทุนในบริษัทย่อย

บริษัทมีนโยบายการลงทุนในธุรกิจที่ต่อเนื่องกับบริษัท คือธุรกิจบรรจุภัณฑ์ เป็นหลัก
ปัจจุบันบริษัทมีบริษัทย่อยรวม 5 บริษัท โดยบริษัทถือหุ้นในบริษัทย่อยนั้นตั้งแต่ร้อยละ 79.999
ถึงร้อยละ 99.997 โดยมีสัดส่วนเงินลงทุนในบริษัทย่อยทั้งหมด คิดเป็นร้อยละ 5.24
ของสินทรัพย์รวมของบริษัท และยังไม่มีโครงการที่จะลงทุนเพิ่ม

นิติบุคคลที่บริษัทถือหุ้นตั้งแต่ร้อยละ 10 ขึ้นไป

ข้อมูลบริษัทย่อย

1. ชื่อบริษัท : บริษัท ถังโลหะสงขลา จำกัด

สถานที่ตั้ง : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ 10110

ประเภทกิจการ : ผลิตและจำหน่ายถังโลหะ

จำนวนและประเภทของหุ้นที่ออก : หุ้นสามัญ 200,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัทถือ : หุ้นสามัญ 160,000 หุ้น ซึ่งชำระเต็มมูลค่าแล้ว

ร้อยละการถือหุ้น : 80%

2. ชื่อบริษัท : บริษัท เดอะเพ็ท จำกัด

สถานที่ตั้ง : เลขที่ 23/4 หมู่ที่ 2 ถนนปทุมธานี-ลาดหลุมแก้ว ตำบลบ้านฉาง

  อำเภอเมืองปทุมธานี จังหวัดปทุมธานี 12000

ประเภทกิจการ : ผลิตและจำหน่ายผลิตภัณฑ์พลาสติก

จำนวนและประเภทของหุ้นที่ออก : หุ้นสามัญ 700,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัทถือ : หุ้นสามัญ 559,993 หุ้น ซึ่งชำระเต็มมูลค่าแล้ว

ร้อยละการถือหุ้น : 79.999%

2.1 ชื่อบริษัท : บริษัท อีสท์พลาส จำกัด

สถานที่ตั้ง : เลขที่ 23/4 หมู่ที่ 2 ถนนปทุมธานี-ลาดหลุมแก้ว ตำบลบ้านฉาง

  อำเภอเมืองปทุมธานี จังหวัดปทุมธานี 12000

ประเภทกิจการ : ผลิตและจำหน่ายผลิตภัณฑ์พลาสติก

จำนวนและประเภทของหุ้นที่ออก : หุ้นสามัญ 200,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัท เดอะเพ็ท จำกัด ถือ : หุ้นสามัญ 199,993 หุ้น
ซึ่งชำระเต็มมูลค่าแล้ว

ร้อยละการถือหุ้นของบริษัท เดอะเพ็ท จำกัด : 99.99%

3. ชื่อบริษัท : บริษัท ถังโลหะสุราษฎร์ จำกัด

สถานที่ตั้ง : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ 10110

ประเภทกิจการ : ซื้อและจำหน่ายวัตถุดิบที่ใช้ในการผลิตบรรจุภัณฑ์

จำนวนและประเภทของหุ้นที่ออก : หุ้นสามัญ 200,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัทถือ : หุ้นสามัญ 199,994 หุ้น ซึ่งชำระเต็มมูลค่าแล้ว

ร้อยละการถือหุ้น : 99.997%

3.1 ชื่อบริษัท : บริษัท เลครัชดา จำกัด

สถานที่ตั้ง : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ 10110

ประเภทกิจการ : จำหน่ายเครื่องจักรและวัตถุดิบในการผลิตบรรจุภัณฑ์ และให้บริการที่ปรึกษา

จำนวนและประเภทของหุ้นที่ออก : หุ้นสามัญ 400,000 หุ้น มูลค่าหุ้นละ 100 บาท

จำนวนและประเภทของหุ้นที่บริษัท ถังโลหะสุราษฎร์ จำกัด ถือ : หุ้นสามัญ 399,994 หุ้น
ซึ่งชำระเต็มมูลค่าแล้ว

ร้อยละการถือหุ้นของบริษัท ถังโลหะสุราษฎร์ จำกัด : 99.9985%

4.3 การประเมินราคาทรัพย์สิน

บริษัทและบริษัทย่อยมีการประเมินราคาที่ดินและอาคารชุดของบริษัทและบริษัทย่อยใหม่
ตามมาตรฐานการบัญชีที่กำหนด มีวัตถุประสงค์เพื่อทราบมูลค่าตลาดปัจจุบัน ประกอบการบันทึกบัญชี
โดยบริษัท กรุงเทพประเมินราคา จำกัด ซึ่งเป็นบริษัทที่อยู่ในบัญชีรายชื่อที่สำนักงานกลต.
ให้ความเห็นชอบ และมีนายดำรัส เชาว์เลิศ เลขที่ วฒ. 297 เป็นผู้ประเมินหลัก และนายไพศาล
สังข์เกตุ เลขที่ วส. 1791 เป็นผู้สำรวจและประเมินมูลค่า เมื่อวันที่ 18 ตุลาคม 2561
ซึ่งมีรายละเอียด ดังนี้

(ล้านบาท)

+----------------------------+--------------------+--------------------+
|                            | ราคาประเมินใหม่      | ราคาประเมินเดิม      |
+----------------------------+--------------------+--------------------+
| 1. อสังหาริมทรัพย์เพื่อการลงทุน   |                    |                    |
+----------------------------+--------------------+--------------------+
|   บริษัทใหญ่                  |                    |                    |
+----------------------------+--------------------+--------------------+
|   ที่ดิน                      | 734.86             | 529.81             |
+----------------------------+--------------------+--------------------+
|   ห้องชุด                    | 951.27             | 872.72             |
+----------------------------+--------------------+--------------------+
|   รวม                      | 1,686.13           | 1,402.53           |
+----------------------------+--------------------+--------------------+
|   บริษัทย่อย                  |                    |                    |
+----------------------------+--------------------+--------------------+
|   ห้องชุด                    | 40.92              | 37.54              |
+----------------------------+--------------------+--------------------+
|   รวม                      | 40.92              | 37.54              |
+----------------------------+--------------------+--------------------+
| 2. ที่ดินที่ใช้ในการประกอบธุรกิจ   |                    |                    |
+----------------------------+--------------------+--------------------+
|   บริษัทใหญ่                  | 110.40             | 98.40              |
+----------------------------+--------------------+--------------------+
| บริษัทย่อย                    | 233.19             | 203.04             |
+----------------------------+--------------------+--------------------+
| รวม                        | 343.59             | 301.44             |
+----------------------------+--------------------+--------------------+

5. ข้อพิพาททางกฎหมาย

ไม่มี

6. ข้อมูลทั่วไปและข้อมูลสำคัญอื่น

6.1 ข้อมูลบริษัท

ชื่อบริษัท : บริษัท อุตสาหกรรมถังโลหะไทย จำกัด (มหาชน)

ที่ตั้งสำนักงาน : ชั้น 35 อาคารเลครัชดา 193/142 ถนนรัชดาภิเษก คลองเตย กรุงเทพฯ
10110

  โทร. 0-2264-0817-9 โทรสาร 0-2264-0820, www.thaimetaldrum.com

ที่ตั้งโรงงาน : เลขที่ 179 หมู่ 9 ตำบลบางวัว อำเภอบางปะกง จังหวัดฉะเชิงเทรา 24180

โทร. (038) 571-980-2 โทรสาร (038) 571-983

ประเภทธุรกิจ : ผลิตและจำหน่ายถังโลหะขนาด 200 ลิตร, ให้เช่าอาคารสำนักงาน

ทะเบียนบริษัทเลขที่ : 0107537000645

จำนวนและประเภทของหุ้นที่ออก : หุ้นสามัญ 150,000,000 หุ้น มูลค่าหุ้นละ 1 บาท
ซึ่งชำระเต็มมูลค่าแล้ว

บุคคลอ้างอิง

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

เลขที่ 93 ถนนรัชดาภิเษก แขวงดินแดง เขตดินแดง

กรุงเทพฯ 10400 โทร. 0-2009-9000 โทรสาร 0-2009-9991

ผู้สอบบัญชี : นายพรชัย กิตติปัญญางาม ผู้สอบบัญชีรับอนุญาตเลขที่ 2778 หรือ

นางสุวนีย์ กิตติปัญญางาม ผู้สอบบัญชีรับอนุญาตเลขที่ 2899 หรือ

นายธนากร ฝักใฝ่ผล ผู้สอบบัญชีรับอนุญาตเลขที่ 4879

: บริษัท บัญชีกิจ จำกัด

87 อาคารโมเดอร์นทาวน์ ชั้น 9 ซอยเอกมัย 3 ถนนสุขุมวิท 63

แขวงคลองตันเหนือ เขตวัฒนา กรุงเทพฯ 10110 โทร. 02-382-0414

: รอบระยะบัญชี 1 มกราคม – 31 ธันวาคม

ผู้ตรวจสอบระบบควบคุมภายใน : บริษัท เอเอ็มซี อินเตอร์เนชั่นแนล คอนซัลติ้ง จำกัด

408/162 อาคารพหลโยธินเพลส ชั้น 39 ถนนพหลโยธิน แขวงสามเสนใน

เขตพญาไท กรุงเทพฯ 10400 โทร. 02-619-0221-5

ระยะเวลา 1 มกราคม 2561 – 31 ธันวาคม 2563

ที่ปรึกษาทางกฎหมาย : ไม่มี

ที่ปรึกษาทางการเงิน : ไม่มี

อื่น ๆ : เป็นบริษัทจดทะเบียนโดยได้รับอนุมัติจากตลาดหลักทรัพย์แห่งประเทศไทย

เมื่อวันที่ 4 ตุลาคม 2532

และเป็นบริษัทมหาชน เมื่อวันที่ 22 กุมภาพันธ์ 2537

6.2 ข้อมูลสำคัญอื่น

ไม่มี